### NN 76/2015 (10.7.2015.), Odluka o smjernicama za postupanje članova skupština, nadzornih odbora i uprava trgovačkih društava te pravnih osoba u vlasništvu Republike Hrvatske u pogledu visine, načina i rokova uplate sredstava trgovačkih društava i drugih pravnih osoba u Državni proračun Republike Hrvatske za 2015. godinu

VLADA REPUBLIKE HRVATSKE

1449

Na temelju članka 1. stavka 2. i članaka 8. i 31. Zakona o Vladi Republike Hrvatske (»Narodne novine«, br. 150/2011 i 119/2014), a u vezi s člankom 15. Zakona o upravljanju i raspolaganju državnom imovinom (»Narodne novine«, broj 94/2013) i Planom upravljanja imovinom u vlasništvu Republike Hrvatske za 2015. godine (»Narodne novine«, broj 142/2014), Vlada Republike Hrvatske je na sjednici održanoj 8. srpnja 2015. godine donijela

ODLUKU

O SMJERNICAMA ZA POSTUPANJE ČLANOVA SKUPŠTINA, NADZORNIH ODBORA I UPRAVA TRGOVAČKIH DRUŠTAVA TE PRAVNIH OSOBA U VLASNIŠTVU REPUBLIKE HRVATSKE U POGLEDU VISINE, NAČINA I ROKOVA UPLATE SREDSTAVA TRGOVAČKIH DRUŠTAVA I DRUGIH PRAVNIH OSOBA U DRŽAVNI PRORAČUN REPUBLIKE HRVATSKE ZA 2015. GODINU

I.

Ovom Odlukom određuju se smjernice za postupanje u pogledu donošenja odluke o visini, načinu i rokovima uplate sredstava s osnove dobiti trgovačkih društava nakon oporezivanja odnosno viška prihoda nad rashodima pravnih osoba, za 2014. godinu, a koja će biti uplaćena u Državni proračun Republike Hrvatske za 2015. godinu, sukladno čemu se preporuča postupanje predstavnicima državnog portfelja Republike Hrvatske, i to:

– upravama, nadzornim odborima i članovima skupština društava u kojima Republika Hrvatska ima većinski paket dionica ili većinski udio,

– članovima nadzornih odbora i članovima skupština društava u kojima Republika Hrvatska ima manjinski paket dionica ili manjinski udio,

– članovima upravnih tijela i organa te predstavnicima Republike Hrvatske u pravnim osobama (u daljnjem tekstu: predstavnici države).

II.

Odredbe ove Odluke primjenjuju se na trgovačka društva i pravne osobe utvrđene Odlukom o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (»Narodne novine«, broj 120/2013).

III.

Predstavnici države dužni su poduzeti sve potrebne radnje i mjere da trgovačka društva i pravne osobe sredstva s osnove dobiti nakon oporezivanja za 2014. godinu, uplate izravno u Državni proračun Republike Hrvatske u 2015. godini, sukladno ovoj Odluci.

Predstavnici države u trgovačkim društvima na koje se primjenjuju propisi o konsolidiranom izvješćivanju, obvezni su poduzeti sve potrebne radnje i mjere kako bi se odredbe ove Odluke primjenjivale i u pogledu uplata sredstava s osnove dobiti nakon oporezivanja za ovisna društva kćeri, koja su za 2014. godinu iskazala dobit.

Prilikom donošenja odluka o pokriću gubitaka iz prethodnih godina, gubitaka ovisnih društava kćeri te upotrebe dobiti za rezerve vezano uz donošenje odluka s osnove dobiti nakon oporezivanja za 2014. godinu, predstavnici države odgovarajuće odluke donijet će uz suglasnost Državnog ureda za upravljanje državnom imovinom.

IV.

Predstavnici države poduzet će sve potrebne radnje i mjere sukladno ovoj Odluci da trgovačka društva i pravne osobe donesu sve potrebne odluke za uplatu sredstava s osnove dobiti nakon oporezivanja za 2014. godinu, odnosno uplatu viška prihoda nad rashodima iskazanog u računu prihoda i rashoda na dan 31. prosinca 2014. godine, najkasnije do 15. srpnja 2015. godine.

V.

Nakon donošenja odluka koje su potrebne za provedbu radnji i mjera sukladno ovoj Odluci, trgovačka društva uplatit će 60% sredstava s osnove dobiti nakon oporezivanja u Državni proračun Republike Hrvatske za 2015. godinu, ostvarenih temeljem udjela u temeljnom kapitalu društva koji pripada Republici Hrvatskoj.

Društvo Agencija Alan d.o.o., Zagreb uplatit će dobit u iznosu od 100% sredstava s osnove dobiti nakon oporezivanja u Državni proračun Republike Hrvatske za 2015. godinu, a koja će biti namjenski korištena za potrebe modernizacije i djelovanja Oružanih snaga Republike Hrvatske.

VI.

Od primjene ove Odluke izuzimaju se sljedeća trgovačka društva, odnosno druge pravne osobe od strateškog i posebnog interesa za Republiku Hrvatsku:

1. Središnje klirinško depozitarno društvo d.d., Zagreb

2. Hrvatska banka za obnovu i razvitak (HBOR), Zagreb

3. Hrvatske ceste d.o.o., Zagreb

4. Hrvatske autoceste d.o.o., Zagreb

5. HŽ Infrastruktura d.o.o., Zagreb

6. Hrvatske vode, Zagreb

7. Centar za restrukturiranje i prodaju (CERP), Zagreb

8. Hrvatska kontrola zračne plovidbe d.o.o., Zagreb

9. Zračna luka Zadar d.o.o., Zadar

10. Zračna luka Split d.o.o., Kaštel Štafilić

11. Zračna luka Dubrovnik d.o.o., Čilipi

12. HP – Hrvatska pošta d.d., Zagreb

13. Jadrolinija, Rijeka.

VII.

Pravne osobe od strateškog i posebnog interesa za Republiku Hrvatsku, koje nisu obuhvaćene točkom VI. ove Odluke, rasporedit će dobit u skladu s posebnim zakonima koji definiraju njihovu djelatnost.

VIII.

Sredstva s osnove dobiti nakon oporezivanja utvrđena ovom Odlukom, trgovačka društva odnosno druge pravne osobe od strateškog i posebnog interesa za Republiku Hrvatsku, dužna su uplatiti na račun Državnog proračuna IBAN HR1210010051863000160 s modelom 68 i pozivom na broj 7161-OIB uplatitelja-godina za koju se uplaćuje dobit, dinamikom uplate koju će usuglasiti s Ministarstvom financija.

IX.

Predstavnici države dostavit će obavijest Državnom uredu za upravljanje državnom imovinom o svim poduzetim radnjama i mjerama u svrhu provedbe ove Odluke, najkasnije do 31. srpnja 2015. godine, kao i sve daljnje obavijesti vezane uz dinamiku izvršenja uplata.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/261

Urbroj: 50301-09/09-15-3

Zagreb, 8. srpnja 2015.

Predsjednik

Zoran Milanović, v. r.